CELEX: 
Language: el
Date: 2020-10-23 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τον καθορισμό της δομής και των λεπτομερών ρυθμίσεων του καταλόγου των πηγών και μεθόδων που χρησιμοποιήθηκαν για την παραγωγή των μακροοικονομικών μεγεθών του ακαθάριστου εθνικού εισοδήματος και των συνιστωσών τους σύμφωνα με το Ευρωπαϊκό Σύστημα Λογαριασμών (ΕΣΛ 2010)

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 23.10.2020
            
            
               για τον καθορισμό της δομής και των λεπτομερών ρυθμίσεων του καταλόγου των πηγών και μεθόδων που χρησιμοποιήθηκαν για την παραγωγή των μακροοικονομικών μεγεθών του ακαθάριστου εθνικού εισοδήματος και των συνιστωσών τους σύμφωνα με το Ευρωπαϊκό Σύστημα Λογαριασμών (ΕΣΛ 2010)
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2019/516 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για την εναρμόνιση του ακαθάριστου εθνικού εισοδήματος σε αγοραίες τιμές και την κατάργηση της οδηγίας 89/130/ΕΟΚ, Ευρατόμ του Συμβουλίου και του κανονισμού (ΕΚ, Ευρατόμ) αριθ. 1287/2003 του Συμβουλίου
                  1
               , και ιδίως το άρθρο 3 παράγραφος 2,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 3 παράγραφος 1 του κανονισμού (ΕΕ) 2019/516, τα κράτη μέλη υποβάλλουν στην Επιτροπή (Eurostat) κατάλογο των πηγών και μεθόδων που χρησιμοποιούνται για την παραγωγή των μακροοικονομικών μεγεθών του ακαθάριστου εθνικού εισοδήματος (ΑΕΕ) και των συνιστωσών τους.
            
            
               (2)Είναι σημαντικό τα μακροοικονομικά μεγέθη του ΑΕΕ και οι συνιστώσες τους να είναι συγκρίσιμα μεταξύ των κρατών μελών, ο δε κατάλογος των πηγών και των μεθόδων που χρησιμοποιούνται για την παραγωγή των μακροοικονομικών μεγεθών του ΑΕΕ και των συνιστωσών τους να συνάδει με τους σχετικούς ορισμούς και λογιστικούς κανόνες του ΕΣΛ 2010
                  2
               .
            
            
               (3)Είναι σημαντικό οι κατάλογοι των πηγών και των μεθόδων που χρησιμοποιούνται για την παραγωγή των μακροοικονομικών μεγεθών του ΑΕΕ και των συνιστωσών τους να τεκμηριώνονται και να επικαιροποιούνται τακτικά από τα κράτη μέλη.
            
            
               (4)Για να διευκολύνεται η συγκρισιμότητα των αναλύσεων, οι κατάλογοι του ΑΕΕ θα πρέπει να ακολουθούν κοινή δομή που να αποτελείται από προκαθορισμένο αριθμό κεφαλαίων και πίνακες διεργασιών με αριθμητικές εκτιμήσεις για το έτος αναφοράς.
            
            
               (5)Με σκοπό την επαλήθευση των πηγών, των χρήσεών τους και των μεθόδων που χρησιμοποιούνται για την παραγωγή των μακροοικονομικών μεγεθών του ΑΕΕ και των συνιστωσών τους, τα κράτη μέλη θα πρέπει να υποβάλλουν στην Επιτροπή (Eurostat) την τελευταία έκδοση των καταλόγων του ΑΕΕ βάσει συμφωνημένου χρονοδιαγράμματος.
            
            
               (6)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Δομή του καταλόγου
            
            
               1.Τα κράτη μέλη καταρτίζουν κατάλογο των πηγών και των μεθόδων που χρησιμοποιούνται για την παραγωγή των μακροοικονομικών μεγεθών του ΑΕΕ και των συνιστωσών τους (κατάλογος ΑΕΕ). Ο κατάλογος ΑΕΕ αποτελείται από 10 κεφάλαια και από τους πίνακες διεργασιών του ΑΕΕ. 
            
            
               2.Τα κεφάλαια είναι τα ακόλουθα:
            
         
         
            
               –Κεφάλαιο 1: Επισκόπηση του συστήματος λογαριασμών
            
            
               –Κεφάλαιο 2: Πολιτική αναθεώρησης και χρονοδιάγραμμα για την αναθεώρηση και οριστικοποίηση των εκτιμήσεων. Σημαντικές αναθεωρήσεις από την τελευταία έκδοση του καταλόγου ΑΕΕ και μετά
            
            
               –Κεφάλαιο 3: Η προσέγγιση της παραγωγής
            
            
               –Κεφάλαιο 4: Η προσέγγιση του εισοδήματος
            
            
               –Κεφάλαιο 5: Η προσέγγιση των δαπανών
            
            
               –Κεφάλαιο 6: Η διαδικασία εξισορρόπησης ή ολοκλήρωσης και η επικύρωση των εκτιμήσεων
            
            
               –Κεφάλαιο 7: Επισκόπηση των προσαρμογών για την πληρότητα
            
            
               –Κεφάλαιο 8: Η μετάβαση από το ακαθάριστο εγχώριο προϊόν (ΑΕΠ) στο ακαθάριστο εθνικό εισόδημα (ΑΕΕ)
            
            
               –Κεφάλαιο 9: Βασικές ταξινομήσεις που χρησιμοποιήθηκαν
            
            
               –Κεφάλαιο 10: Βασικές πηγές δεδομένων που χρησιμοποιήθηκαν
            
            
               3.Οι πίνακες διεργασιών του ΑΕΕ περιλαμβάνουν:
            
            
               α)αριθμητικές πληροφορίες σχετικά με τις εκτιμήσεις που έγιναν στα διαδοχικά στάδια της διαδικασίας κατάρτισης του ΑΕΕ για κάθε επιμέρους είδος πηγής και κάθε επιμέρους προσαρμογή·
            
            
               β)αριθμητικές πληροφορίες σχετικά με το σχετικό μέγεθος κάθε επιμέρους είδους πηγής και προσαρμογής·
            
            
               γ)παραπομπές στα σχετικά κεφάλαια του καταλόγου ΑΕΕ.
            
            
               Άρθρο 2
            
            
               Λεπτομερείς ρυθμίσεις
            
            
               Τα κράτη µέλη διασφαλίζουν ότι:
            
            
               α)η περιγραφή των πηγών και των μεθόδων που χρησιμοποιούνται στην εκτίμηση του ΑΕΕ που περιέχεται στον κατάλογο ΑΕΕ χρησιμοποιεί όρους και ορισμούς σύμφωνα με το ΕΣΛ 2010·
            
            
               β)η περιγραφή των πηγών και των μεθόδων που χρησιμοποιούνται στην εκτίμηση του ΑΕΕ η οποία περιέχεται στον κατάλογο ΑΕΕ είναι πλήρης και σαφής, αποτυπώνει τις διαδικασίες που ισχύουν κατά τον χρόνο κατάρτισης του καταλόγου ΑΕΕ και περιλαμβάνει πληροφορίες σχετικά με τη μετατροπή δεδομένων από στατιστικές και διοικητικές πηγές σε εκτιμήσεις εθνικών λογαριασμών, μέσω της εφαρμογής εννοιολογικών προσαρμογών, προσαρμογών για την πληρότητα και εξισορροπητικών προσαρμογών και διαδικασιών επικύρωσης·
            
            
               γ)για κάθε επιμέρους στάδιο της διαδικασίας κατάρτισης του ΑΕΕ δίνονται, στην προαναφερόμενη περιγραφή, αριθμητικά στοιχεία, τα οποία συνάδουν με τις πληροφορίες στους πίνακες διεργασιών·
            
         
         
            
               δ)τα αριθμητικά στοιχεία βασίζονται σε πρόσφατο έτος για το οποίο υπάρχουν διαθέσιμες τελικές εκτιμήσεις (έτος αναφοράς)·
            
            
               ε)οι πηγές και οι μέθοδοι που χρησιμοποιούνται για την παραγωγή των μακροοικονομικών μεγεθών του ΑΕΕ και των συνιστωσών τους εφαρμόζονται για την κατάρτιση των επόμενων ετών μετά το έτος αναφοράς.
            
            
               Άρθρο 3
            
            
               Χρονοδιάγραμμα επικαιροποίησης και διαβίβασης
            
            
               1.Τα κράτη μέλη διαβιβάζουν τον κατάλογο ΑΕΕ στην Επιτροπή (Eurostat) έως τις 31 Δεκεμβρίου 2021.
            
            
               2.Στη συνέχεια υποβάλλονται και διαβιβάζονται στην Επιτροπή (Eurostat) επικαιροποιήσεις του καταλόγου ΑΕΕ εντός 12 μηνών έπειτα από κάθε σημαντική αλλαγή των πηγών ή των μεθόδων κατάρτισης του ΑΕΕ. Σε κάθε περίπτωση, ο κατάλογος ΑΕΕ επικαιροποιείται τουλάχιστον κάθε 5 χρόνια.
            
            
               3.Τα κράτη μέλη διαβιβάζουν τον κατάλογο ΑΕΕ με ηλεκτρονικά μέσα στο ενιαίο σημείο εισόδου για τα δεδομένα στην Επιτροπή (Eurostat).
            
            
               Άρθρο 4
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 23.10.2020
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 91 της 29.3.2019, σ. 19. 
               
               
                  
                     (2)
                  
                        Κανονισμός (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για το ευρωπαϊκό σύστημα εθνικών και περιφερειακών λογαριασμών της Ευρωπαϊκής Ένωσης (ΕΕ L 174 της 26.6.2013, σ. 1).